ธกส.สภาพคล่องตึงลุยไฟนโยบายปูแดง
ธ.ก.ส. แบไต๋มีสภาพคล่องแค่ 2 แสนล้าน มาลุยรับจำนำกองทุนหมู่บ้าน 1.4 แสนล้าน
13 ก.ย. 2554

ธ.ก.ส. แบไต๋มีสภาพคล่องแค่ 2 แสนล้าน มาลุยรับจำนำกองทุนหมู่บ้าน 1.4 แสนล้าน
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ปัจจุบัน ธ.ก.ส. มีสภาพคล่องเหลืออยู่กว่า 2 แสนล้านบาท เพื่อรองรับการดำเนินการตามนโยบายรัฐบาล 2 เรื่อง ได้แก่ โครงการรับจำนำข้าวทุกเม็ด ตามที่กระทรวงพาณิชย์จะเสนอเข้าที่ประชุมคณะรัฐมนตรี (ครม.) วันที่ 13 ก.ย.นี้ ที่คาดว่าต้องใช้เงิน 4 แสนล้านบาท เพื่อรับจำนำข้าวทุกเม็ดประมาณ 25 ล้านตัน ซึ่งในส่วนนี้ ธ.ก.ส. เตรียมสภาพคล่อง 1 แสนล้านบาท เพื่อรองรับการจำนำข้าวได้ถึงช่วงกลางเดือน ธ.ค.นี้ และจะเสนอให้รัฐบาลตั้งงบชดใช้คืนธนาคารใน 1 ปี
เม็ดเงินส่วนที่เหลืออีก 3 แสนล้านบาทนั้น ทางสำนักบริหารหนี้สาธารณะ (สบน.) จะจัดทำโครงการกู้เงินจากธนาคารกรุงไทย และธนาคารออมสิน ออกมาใช้ โดยกระทรวงการคลังจะเป็นผู้ค้ำประกัน
นอกจากนี้ ยังเตรียมวงเงิน 4 หมื่นล้านบาท เพื่อทำโครงการกองทุนหมู่บ้าน 3.5 หมื่นกองทุน โดยในวันที่ 13 ก.ย.นี้ จะมีการหารือกับนายธีระชัย ภูวนาถนรานุบาล รมว.คลัง เพื่อเดินหน้าโครงการกองทุนหมู่บ้าน ไปสู่เป้าหมายการแก้หนี้นอกระบบ ให้คนสามารถเข้าถึงแหล่งเงินมากขึ้น โดยรัฐจะทยอยตั้งงบใช้หนี้คืนภายใน 5-8 ปี ทำให้ธนาคารจะเหลือเงินเพียง 6 หมื่นล้านบาท เพื่อดูแลผู้ฝากเงิน